/ Motorsportens stjerner hyldet ved stort awardshow
03-02-2017 - MCH PRESSE
MCH Messecenter Hernings runde hal B dannede torsdag aften rammen om den årlige hyldest af motorsportens største stjerner. 2.000 publikummer hyldede modtagerne af de 14 priser ved Dansk Motorsports Awards stort anlagte show.
Vinderne af Dansk Motorsport Award 2017
Årets Rallyteam – Jacob Madsen og Line Lykke Jensen
Årets Speedwaykører – Benjamin Basso
Årets Banesportskører – Christina Nielsen
Årets Motocrosskører – Thomas Kjer Olsen
Årets Kartingkører – Noah Watt
Årets Roadracingkører – Lotte Uhre
Årets Bilsportskører - Marco Sørensen og Nicki Thiim
Årets Talent – Nicklas Nielsen
Årets Mekanikerlærling - Kasper Kvist Larsen
Årets MC-sportskører – Thomas Kjer Olsen
Årets Motorsport Event – Speedway Grand Prix I Horsens
DTC Prisen - Kasper H. Jensen
Fairplayprisen – Aske Nygaard Bramming
Årets Profil – Stig Neergaard
Dansk Motorsports legender, stjerner og talenter på både to og fire hjul var torsdag aften samlet til en storstilet galla og hyldest. Bag Dansk Motorsport Award står Copenhagen Event Company sammen med DASU og DMU, og Tino Thorsøe, som er partner i Copenhagen Event Company, havde lovet en aften i topklasse, og dét fik det feststemte publikum.
Værterne Peter Palshøj og Nicolas Kiesa guidede kyndigt publikum gennem nomineringer og prisoverrækkelserne. Den musikalske underholdning blev leveret af Zindy med stort husorkester. Blandt prisoverrækkerne var arrangøren af Yamaha SuperCross Lars Green og freestyle-superstjernen Tom Pagès, der på to hjul stod for aftenens mest spektakulære entré på scenen.
I alt overværede 2.000 showet, heriblandt Kevin Magnussen og race-veteranerne Thorkild Thyrring, John Nielsen, Hans Nielsen og mange flere.
Award-showet blev startskuddet på en højoktan weekend, Life on Wheels, som foruden prisuddelingen tæller Motorshow 2017 og Yamaha SuperCross & Freestyle Show, som foregår i MCH Messecenter Herning og Jyske Bank Boxen over de næste dage.